TH วิ่ง 9% โบรกเชียร์ “ซื้อ” เป้า 9 บ. ชูหุ้น “พีอี” ต่ำ กำไรปีนี้กระฉูด 2 เท่าตัว
TH เด้งเกือบ 9% “ฟินันเซีย” เชียร์ “ซื้อ” ราคาเป้าหมาย 9 บ. ชูหุ้น “พีอี” ต่ำกว่าค่าเฉลี่ยกลุ่ม คาดกำไรปกติปีนี้กระฉูด 2 เท่าตัว แตะ 242 ลบ. ซึ่งเติบโตตามหนี้ที่ทยอยประมูลได้
TH เด้งเกือบ 9% “ฟินันเซีย” เชียร์ “ซื้อ” ราคาเป้าหมาย 9 บ. ชูหุ้น “พีอี” ต่ำกว่าค่าเฉลี่ยกลุ่ม คาดกำไรปกติปีนี้กระฉูด 2 เท่าตัว แตะ 242 ลบ. ซึ่งเติบโตตามหนี้ที่ทยอยประมูลได้
24 พ.ค. 2565

ผู้สื่อข่าวรายงานว่า ราคาหุ้น บริษัท ตงฮั้ว โฮลดิ้ง จำกัด (มหาชน) หรือ TH ณ เวลา 10:41 น. อยู่ที่ระดับ 6.10 บาท บวก 0.50 บาท หรือ 8.93% สูงสุดที่ระดับ 6.20 บาท ต่ำสุดที่ระดับ 5.65 บาท ด้วยมูลค่าการซื้อขาย 147.13 ล้านบาท

บล.ฟินันเซีย ไซรัส ระบุในบทวิเคราะห์ คงประมาณการกำไรปกติปี 2565-67 เติบโตเฉลี่ยต่อปี 49.0% และคงราคาเป้าหมาย 9.00 บาท อิง PE 35.0 เท่า เท่าค่าเฉลี่ยของกลุ่ม AMC ในปัจจุบัน และยังต่ำกว่าค่าเฉลี่ยของ Implied target PE ของกลุ่มที่ 37.3 เท่า ทั้งนี้หากวอร์แรนท์ใช้สิทธิเต็มจำนวน ราคาเป้าหมายจะไดรูทเป็น 7.20 บาท ยังคงแนะนำ “ซื้อ”
ทั้งนี้ กำไรในไตรมาส 1/65 คิดเป็น 19.0% ของคาดการณ์กำไรปกติทั้งปีที่ 242.3 ล้านบาท +227.4% จากปีก่อน แนวโน้มกำไรอยู่ในทิศทางขาขึ้นตามหนี้ที่ทยอยประมูลได้ โดยหนี้ที่ประมูลได้เพิ่มอีก 1.0 พันล้านบาทในไตรมาส 1/65 ในราคา 10.3% ใกล้เคียงก้อนแรก อยู่ระหว่างทยอยแจ้งโอนสิทธิกับลูกหนี้ในแต่ละสัญญา
โดยจะเริ่มรับรู้รายได้ในไตรมาส 2/65 บริษัทยังคงตั้งเป้าซื้อหนี้ปีละ 6 พันล้านบาท ในอีก 3 ปีข้างหน้า ปัจจุบันมีหนี้ที่อยู่ภายใต้การบริหาร 4.0 พันล้านบาท เชื่อว่าจะประมูลหนี้ตามเป้าได้ไม่ยาก เพราะภายหลังมาตรการช่วยเหลือลูกหนี้ของ ธปท. สิ้นสุดลงในเดือน มิ.ย. น่าจะได้เห็น NPL สูงขึ้นและเป็นโอกาสของ AMC ในการประมูลหนี้ ขณะที่การจัดตั้ง JV AMC ร่วมกับสถาบันการเงิน เชื่อว่าจะเห็นความคืบหน้าในช่วงครึ่งหลังของปี 65